**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.08.2019, ora 08.00 – 20.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.08.2019, ora 7.00**

**RÂURI**

**Debitele au fost** **în general staționare**, exceptând Prutul, Ialomiţa şi cursul superior şi mijlociu al Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul inferior al Vedei, pe cursul superior al Ialomiței și pe Teleajen şi mai mici (sub 30% din normalele lunare) pe râurile din bazinele hidrografice: Lăpuș, Bistra, Moraviţa, Caraș, Cerna, Bârlad, pe cursul superior al Siretului, pe unii afluenți ai Someșului Mic (Lonea, Fizeș), ai Crișului Negru (Valea Roșie, Holod, Teuz), ai Mureșului (Comlod, Iara, Vișa, Feernic, Domald, Secaș, Orăștie, Strei, Râul Mare, Râul Galben) şi pe afluenţii Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 19-20.08.2019 **a fost în scădere, având valoarea de 2800 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staţionar (2800 m3/s).**

În aval de Porţile de Fier debitele vor fi în creştere pe sectorul Gruia–Calafat şi în scădere pe sectorul Bechet–Tulcea.

**2.** **Situaţia meteorologică în intervalul 19.08.2019, ora 08.00 –20.08.2019, ora 06.00**

**În ţară** vremea a fost călduroasă în cea mai mare parte a teritoriului. Cerul a fost variabil în zonele montane și submontane și mai mult senin în rest. Vântul a suflat slab și moderat. Temperaturile maxime s-au situat între 26 de grade la Câmpulung Muscel și 36 de grade la Moldova Nouă. La ora 06.00 se înregistrau 10 grade la Întorsura Buzăului și Miercurea Ciuc și 25 de grade la Șiria.

**La Bucureşti** vremea a fost călduroasă. Cerul a fost senin, iar vântul a suflat în general slab. Temperatura maximă a fost de 32 de grade la Afumați și Băneasa și 34 de grade la Filaret. La ora 06.00 se înregistrau 13 grade la Băneasa, 15 grade la Afumați și 16 grade la Filaret.

**3. Prognoza meteorologică în intervalul 20.08.2019, ora 08.00 –21.08.2019, ora 8.00**

**În ţară,** vremea va fi călduroasă în cea mai mare parte a teritoriului, pe arii restrânse caniculară în regiunile vestice și sud-vestice, unde după-amiaza disconfortul termic va fi ridicat, iar indicele temperatură-umezeală ITU va atinge sau va depăși ușor pragul critic de 80 de unități. Cerul va fi mai mult senin și doar în zona de munte, după-amiaza și seara, vor fi înnorări trecătoare și izolat ploi de scurtă durată. Vântul va sufla slab și moderat. Temperaturile maxime se vor încadra între 26 și 36 de grade, cu cele mai scăzute valori pe litoral, iar cele minime vor fi cuprinse între 13 și 23 de grade, mai scăzute în depresiunile din estul Transilvaniei spre 7 grade, unde vor fi condiții de ceață.

**La Bucureşti** vremea va fi călduroasă. Cerul va fi mai mult senin, iar vântul va sufla slab și moderat. Temperatura maximă va fi de 33...34 de grade, iar cea minimă de 17....18 grade, mai scăzută în zona preorășenească, spre 15 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează telefonic că la 19.08.2019, în jurul orei 15:25, s-a produs un incendiu la o stivă de lemne din localitatea Lipnița, zona „la cramă". Se va reveni cu informații.

**Agenţia Naţională pentru Protecţia Mediului** informează că din rezultatele analizelor efectuate în intervalul 14-18.08.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Râmnicu Vâlcea** informează despre producerea la 15.08.2019, la ora 16:20, a unui incendiu de vegetație în zona localității Gogoșu, jud. Dolj, pe raza Ocolului Silvic Filiași. Acesta a afectat o suprafață de 1,10 ha și a fost stins în aceeași zi, la ora 22:00, de către personalul silvic, pompierii militari și cetățeni. Au fost afectați cca 1800 de arbori cu diametre între 2,1 și 4 cm până la o înălțime de 0,3 m de la nivelul solului (5,4 mc de material lemnos, paguba fiind estimată la 20.664 lei).

**3. În domeniul supravegherii radioactivităţii mediului**

Menționăm că pentru factorii de mediu urmăriți în intervalul 15-19.08.2019 nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE